Þingræður haldnar á Alþingi Íslendinga

Herra forseti. Hér kemur til lokaafgreiðslu frumvarp til fjárlaga fyrir árið 2009. Þetta verða mjög sérstök lög ef þau verða samþykkt. Mörg atriði eru óljós, skuldbindingar sem enn eru í lausu lofti skipta hundruðum milljarða króna og enginn veit hvar þær lenda. Samt er þetta mesti niðurskurður sem átt hefur sér stað í fjárlögum á lýðveldistímanum. Við þingmenn Vinstri grænna höfum lagt til að þessu frumvarpi verði frestað, það unnið betur í upphafi næsta árs og greiðsluheimild samþykkt. Við munum í atkvæðagreiðslu vísa á meiri hlutann varðandi ábyrgð á einstaka greinum. Að sjálfsögðu eru atriði innan frumvarpsins og í einstökum liðum þess sem við gætum vel stutt 

Hæstv. forseti. Ég vil byrja á að ítreka þá gagnrýni sem við í minni hlutanum höfum haft uppi um vinnubrögð við þessa fjárlagagerð. Enn vantar mikilvægar forsendur og upplýsingar varðandi frumvarpið og margt er óljóst. Ég tel að þingmenn geti ekki og hafi í raun og veru almennt ekki forsendur til þess að meta þetta frumvarp eins og það liggur fyrir. Margar grunnstofnanir munu hefja rekstrarárið með halla auk þess niðurskurðar sem fram undan er. Nú á að taka upp að rukka aðgangseyri að sjúkrahúsunum og margt fleira mætti nefna í þessu sambandi. Þingmenn Framsóknarflokksins munu sitja hjá við flest atriði þessa frumvarps og breytingartillagna enda er þetta allt saman á ábyrgð stjórnarmeirihlutans hér á Alþingi. Í raun og veru teljum við að frumvarpið sé ekki tækt til afgreiðslu eins og það liggur fyrir. Við munum hins vegar að sjálfsögðu styðja tillögu minni hluta fjárlaganefndar sem kemur fram í nefndaráliti um að hér verði unnið fjáraukalagafrumvarp á vordögum.

Hæstv. forseti. Nú þegar við göngum til lokaafgreiðslu fjárlaga liggur ljóst fyrir að við í stjórnarandstöðunni höfum átt litla aðkomu að þessu máli. Upplýsingar hafa borist seint og illa frá ríkisstjórn og fjárlagavinnan hefur þar af leiðandi verið mjög óvanaleg. Í samræmi við það munum við ekki greiða frumvarpinu atkvæði. Við vekjum hins vegar athygli á breytingartillögu okkar í minni hlutanum um að fyrir 1. mars á næsta ári verði lagt fram fjáraukalagafrumvarp, m.a. til þess að fara yfir það sem vissulega hefði mátt betur fara við þessa afgreiðslu og til að taka á því sem enn er óséð og óskrifað.

Virðulegur forseti. Miklar breytingar hafa orðið á íslensku efnahagsumhverfi. Hin snöggu umskipti hafa eðlilega sett mark sitt á störf fjárlaganefndar og ríkisstjórnar í fjárlagaferlinu. Fjölmargar breytingartillögur komu fram í meðförum þingsins. Við 2. umr. komu fram þær tillögur sem ríkisstjórnin lagði fram og að auki hluti tillagna forsætisnefndar um fjárheimildir til Alþingis á næsta ári. Endurmat á vaxtagjöldum hefur komið fram svo og heildarendurmat á verðlags- og gengisforsendum. Skipting og útfærsla fjárheimilda til rekstrar á öldrunarþjónustu milli félags- og heilbrigðisráðuneytis lauk ekki eins og stefnt var að en fram kemur í nefndaráliti meiri hluta fjárlaganefndar hvernig því máli og flutningi á milli fjárlagaliða verður háttað. Virðulegur forseti. Það er vissulega sérstakt að fjalla um frumvarp sem gerir ráð fyrir því að heildarútgjöld verði 556 milljarðar kr. og tekjuafgangur verði neikvæður um tæpa 154 milljarða. Mikilvægi framkvæmda fjárlaga og sískoðunar á fjárhagsfærslum og rekstri er aldrei meiri en nú. Agi og festa er það sem kallað er eftir og ég hef trú á því að Alþingi, ráðuneyti og stofnanir standi undir þeirri ábyrgð.

Herra forseti. Nú líður að lokum einhverrar erfiðustu fjárlagavinnu og -afgreiðslu sem um getur hér á hv. Alþingi. Ástæðan er auðvitað sú að við upplifum heimskreppu og það sem hefur mest áhrif hér á landi er fall íslensku bankanna. Þetta setur að sjálfsögðu mark sitt á fjárlög íslenska ríkisins fyrir árið 2009 og mun setja mark sitt á fjárhag ríkisins á komandi árum. Við gerum ráð fyrir því að árið 2009 verði dýpsta ár kreppunnar. Þess vegna hefur verið reynt að ganga varlega fram til þess að ríkið dýpki ekki kreppuna með sínum aðgerðum. Væntanlegar niðurstöðutölur þessara fjárlaga eru því þannig að útgjöld ríkisins, hin hefðbundnu rekstrar-, tilfærslu- og fjárfestingargjöld ríkissjóðs, eru á sama útgjaldastigi og á árinu 2008. Ég held að það sé vel við unandi miðað við allar 

Forseti hyggst haga atkvæðagreiðslu þannig að breytingartillögur verða bornar upp eftir skjölum í því skyni að stytta atkvæðagreiðslurnar.

Herra forseti. Þessi breytingartillaga felur í sér að Alþingi skuldbindur sig til að endurskoða fjárlögin fyrir árið 2009 verði þau samþykkt, eins og hér stefnir í, og verði þau endurskoðuð eigi síðar en fyrir 1. mars á næsta ári með sérstökum fjáraukalögum. Það er deginum ljósara að gögnin sem fjárlagafrumvarpið byggir á eru afar ófullkomin, það skeikar hundruðum milljarða króna, ef ekki þúsundum. Þess vegna leggjum við áherslu á að Alþingi sé skuldbundið til að taka málið upp strax að loknu jólahléi og nýtt frumvarp verði unnið. Það er tillaga okkar í minni hlutanum og mér finnst með endemum ef stjórnarmeirihlutinn ætlar að vera svo haldinn valdhroka að fella tillöguna.

Hæstv. forseti. Ég sé á töflunni að hv. þingmenn stjórnarliðsins eru algjörlega klárir á því hvað felst í frumvarpinu og sannfærðir um að allt liggi til grundvallar sem þarf að liggja til grundvallar. Ég hef hins vegar heyrt á ræðum manna að ýmsir hv. stjórnarliðar hafa verið þeirrar skoðunar að það sem við leggjum hér til þyrfti að gera, þannig að það kemur mér á óvart hvernig taflan lítur út. Hins vegar mun ekki koma mér á óvart að fram komi frumvarp til fjáraukalaga á vordögum þrátt fyrir að þessi tillaga sé felld og full þörf er á því.

Virðulegur forseti. Með tilvísun til fyrri atkvæðaskýringar minnar í dag liggur fyrir í nefndaráliti meiri hluta að í samræmi við 43. gr. laga um fjárreiður ríkisins, nr. 88/1997, muni meiri hlutinn leggja fram frumvarp um fjáraukalög í febrúar þar sem leitað verður eftir heimildum Alþingis til fjárráðstafana um millifærslu milli fjárlagaliða í samræmi við skiptingar milli liða um öldrunarmál. Þá vil ég einnig benda á að í fjölmörgum fjárlagaliðum hefur þurft að hagræða og er mikilvægt í þeim efnum að nefna að á sama hátt hefur verið staðinn vörður um aðra liði sem lúta m.a. að fjölþættum mennta-, heilbrigðis- og velferðarmálum auk nýsköpunar og stofnframkvæmda á ýmsum sviðum. Hins vegar liggur ljóst fyrir, virðulegur forseti, og ég hef átt samræður um það við hæstv. fjármálaráðherra að margt þarf að skoða, hvort sem það eru skógar í uppsveitum Suðurlands eða einstaka verkefni á Vestfjörðum eða verkefni í einstaka stofnunum. Þannig að í ljósi þeirrar vinnu sem við höfum farið yfir liggur fyrir að þessi mál verða 

Herra forseti. Þetta fjárlagafrumvarp ríkisstjórnarinnar og Alþjóðagjaldeyrissjóðsins er mjög dapurlegur vitnisburður um ástandið á Íslandi, afleiðingar banka- og efnahagshrunsins og þeirra miklu og dýrkeyptu hagstjórnarmistaka sem gerð hafa verið á Íslandi undanfarnar vikur, mánuði, missiri og ár. Þetta er líka dapurlegur vitnisburður um ráðleysi og verkleysi ríkisstjórnarinnar og meiri hlutans. Hér er engin tilraun gerð til að afla tekna með því að þeir leggi meira af mörkum sem helst eru aflögufærir eins og við þingmenn Vinstri hreyfingarinnar – græns framboðs höfum lagt til, t.d. með því að leggja þrepatengt skattaálag á hærri laun eða láta þá sem umtalsverðar fjármagnstekjur hafa leggja meira af mörkum. Með slíku hefði mátt hlífa almannatryggingakerfinu við niðurskurði, hætta við að selja inn á sjúkrahúsin og draga aðeins úr sársaukanum sem niðurskurður í heilbrigðis- og menntamálum veldur. Ekki er hægt að gefa þessum vinnubrögðum annað en falleinkunn. Þó að aðstæður séu erfiðar er það ekki afsökun fyrir slælegum vinnubrögðum.

Hæstv. forseti. Nú kemur til lokaafgreiðslu frumvarp til fjárlaga 2009. Hér hafa verið samþykktar breytingartillögur við frumvarpið sem fela í sér gríðarlega skuldsetningu þjóðarbúsins og ríkissjóðs til næstu ára og gríðarlega vaxtabyrði og eru vaxtagjöldin á árinu 2009 áætluð nálægt 22% af tekjum samkvæmt tekjuáætlun. Ég verð að segja, virðulegur forseti, að staðan er dapurleg. Það er dapurlegt að standa frammi fyrir þessari staðreynd og einnig vantar mikilvægar forsendur, eins og hér hefur margoft verið farið yfir, fyrir frumvarpinu og það er í raun vart tækt til afgreiðslu. Merkilegast af öllu og lýsir vinnubrögðunum er að stjórnarmeirihlutinn skuli hafa fellt tillögu um að taka til afgreiðslu frumvarp til fjáraukalaga á vordögum en svo kemur yfirlýsing frá formanni fjárlaganefndar um að það verði gert. Virðulegur forseti. Þetta er lýsandi fyrir vinnubrögðin hér.

Herra forseti. Hér kemur til atkvæðagreiðslu fjáraukalagafrumvarp fyrir árið 2008, árið sem bankarnir hrundu, árið sem 17 ára ríkisstjórnarstefna Sjálfstæðisflokksins hrundi. Ríkisstjórnin situr áfram rúin trausti. Við afgreiðslu fjárlagafrumvarpsins eru fjöldamargir þættir í óvissu. Hver verður kostnaðurinn við hrun bankanna? Hver verður kostnaðurinn við Icesave-reikningana? Þetta fjáraukalagafrumvarp er þess vegna algjörlega ófullkomið og tekur ekki á þeim gríðarlegu þáttum sem enn eru ófærðir á þetta ár. Við þingmenn Vinstri hreyfingarinnar – græns framboðs munum sitja hjá við þessa atkvæðagreiðslu og vísa allri ábyrgð 

Hæstv. forseti. Þetta frumvarp til fjáraukalaga kom ótrúlega seint fram á Alþingi. Það kom fram  Ég vek athygli á að margar grunnstofnanir eru látnar draga með sér rekstrarhalla yfir á næsta ár þar sem bætist við niðurskurður fjárheimilda. Ég tel að tekjuáætlun frumvarpsins sé ofáætluð, því miður. Hv. þingmenn Framsóknarflokksins munu sitja hjá við atkvæðagreiðsluna enda er þetta mál alfarið á ábyrgð stjórnarmeirihlutans á Alþingi.

Hæstv. forseti. Það nauðsynlegasta sem þarf að gera í þjóðfélaginu er að afla meiri tekna. Meira tekjustreymi og meiri atvinna inn í þjóðfélagið er það sem við þurfum að takast á við. Við getum ekki komist í gegnum þá miklu erfiðleika sem hafa birst okkur núna á haustinu og munu birtast okkur á næsta ári bara með því að skera niður, það er algjörlega útilokað. Við þurfum að horfa sérstaklega til þess að auka tekjurnar, halda atvinnunni, standa vörð um velferðarkerfið, heilbrigðiskerfið, og tryggja að húseigendur þurfi ekki að hverfa frá eignum sínum algjörlega eignalausir. Þetta eru verkefnin, hæstv. forseti, og þau verðum við að reyna að tryggja sameiginlega, það er ekki gert með núverandi stjórnarstefnu.

Virðulegur forseti. Þegar fjárlög þessa árs voru samþykkt í desember á síðasta ári var það leiðarljós stjórnarmeirihlutans að halda úti verkefnum sem þegar höfðu farið af stað, setja ný af stað í anda stjórnarsáttmálans, m.a. á velferðarsviði, m.a. aukningu í tekjutilfærslum og var bótagreiðslum í ríkiskerfinu breytt að verulegu leyti. Síðan þá hafa orðið miklar breytingar í íslensku og alþjóðlegu rekstrar- og fjárhagsumhverfi, hrun og endurreisn bankakerfisins hafa sett mikinn svip á rekstur ríkissjóðs á árinu. Fjáraukalagafrumvarpið tekur á fjölmörgum þáttum, kemur til móts við uppsafnaðan rekstrarhalla fjölmargra stofnana, m.a. heilbrigðis- og öldrunarstofnana, en auk þess er tekið á lánsfjármögnun og endurmati á heimildargreinum, m.a. heimild til að stofna þrjá nýja ríkisbanka. Virðulegur forseti. Þegar lögin voru samþykkt var gert ráð fyrir 39 milljarða kr. tekjuafgangi en við tekjufall og útgjaldaauka er ljóst að afgangur verður neikvæður um 6 milljarða kr. og um er að ræða 45 milljarða kr. sveiflu frá því að fjárlögin voru samþykkt.

Herra forseti. Ég vildi vekja athygli á því að hér er verið að greiða atkvæði um 549 millj. kr. framlag til Fjármálaeftirlitsins á árinu 2008. Enn liggur ekkert fyrir í raun um hver kostnaður Fjármálaeftirlitsins, skilanefndanna eða annarra þeirra verka sem tengjast hruni viðskiptabankanna verður þannig að hér er bara um ágiskunartölu að ræða. Hver á síðan að bera þennan kostnað þegar upp verður staðið, eru það gömlu bankarnir, nýju bankarnir eða þjóðin? 
             Það væri líka fróðlegt að vita á hvaða taxta þeir verktakar sem eru núna inni í bönkunum að vinna við úttekt og stjórnun á þessum málum, þessum bönkum, eru að vinna nú þegar við horfum fram á launalækkanir og atvinnuleysi. 

Virðulegur forseti. Hér eru greidd atkvæði um 549 millj. kr. heimild til handa Fjármálaeftirlitinu en fulltrúar frá fjármálaráðuneyti komu á fund fjárlaganefndar til viðræðna um tekju- og gjaldahlið frumvarpsins. Nefndin kallaði einnig eftir sérstökum skýringum frá Fjármálaeftirlitinu og viðskiptaráðuneytinu vegna þessarar óskar um viðbótarfjárveitingu að upphæð 549 millj. kr. vegna aukakostnaðar sem féll á Fjármálaeftirlitið í kjölfar neyðarlaga nr. 125/2008. Ítarlegt minnisblað var lagt fram af hálfu viðskiptaráðuneytisins og Fjármálaeftirlitsins á fundi nefndarinnar vegna þessa.

Háttvirtir alþingismenn. Sú fregn barst í dag að Halldóra Eldjárn, fyrrverandi forsetafrú, hefði andast seint í gær, sunnudaginn 21. desember, 85 ára að aldri. Halldóra Kristín Ingólfsdóttir Eldjárn fæddist 24. nóvember 1923 á Ísafirði. Foreldrar hennar voru hjónin Ólöf Sigríður Jónasdóttir húsmóðir og Ingólfur Árnason, verslunarmaður og framkvæmdastjóri. Að loknu gagnfræðanámi á Ísafirði hóf Halldóra nám við Verslunarskóla Íslands, lauk þaðan verslunarprófi 1942 og fékkst síðan við skrifstofustörf í Reykjavík. Hún giftist Kristjáni Eldjárn þjóðminjaverði 1947. Er Kristján Eldjárn var kosinn forseti Íslands í júnílok 1968 tók frú Halldóra við vandasömu hlutverki sem forsetafrú á Bessastöðum. Á skömmum tíma vann hún hug og hjörtu landsmanna með virðulegri og alúðlegri framkomu sinni. Á þeim 12 árum sem þau Kristján Eldjárn og frú Halldóra sátu Bessastaði fóru þau víða um landið og báru hróður Íslands um önnur lönd í opinberum heimsóknum. Á Bessastöðum var gestkvæmt í forsetatíð þeirra hjóna, eins og jafnan er þar, og héldu þau hjónin uppi þjóðlegri risnu með látleysi sem þjóðin mat mikils. Rúmum tveimur árum eftir að þau Kristján og frú Halldóra kvöddu Bessastaði lést Kristján, haustið 1982, langt fyrir aldur fram. Frú Halldóra starfaði síðar í nokkur ár hjá Orðabók Háskólans. Þótti mikill fengur að starfi hennar þar sem annars staðar og vandvirkni hennar við brugðið. Það er með þakklátum hug sem Alþingi og alþingismenn kveðja Halldóru Eldjárn, fyrrverandi forsetafrú, og minnast mikilvægra starfa hennar í þágu íslensku þjóðarinnar. Ég bið hv. þingmenn að taka undir orð mín með því að rísa úr sætum. - 
            

Þá er komið að lokum síðasta fundar Alþingis fyrir jólahlé. Störf þessa haustþings hafa sannarlega verið með nokkuð öðrum hætti en venja er. Frá því að Alþingi var sett 1. október sl. hafa störfin hér að miklu leyti mótast af þroti bankanna og því ástandi sem það skapaði í okkar samfélagi. Stór hluti þeirra laga sem við höfum afgreitt á síðustu dögum og vikum hefur tengst þessu mikla máli. Við afgreiðslu fjárlaga hefur óhjákvæmilega orðið að draga verulega úr ríkisútgjöldum. Alþingi hefur því eins og aðrar opinberar stofnanir gripið til aðhaldsaðgerða í öllum rekstri þingsins eins og þingmenn munu verða varir við þegar nýtt ár gengur í garð. Jafnframt er nauðsynlegt að vera vakandi fyrir frekari möguleikum á sparnaði í starfsemi þingsins. Einn þáttur sem ég tel að við eigum að íhuga alvarlega er að gera breytingar á fastanefndum þingsins. Verulegur ávinningur, bæði fjárhagslegur og faglegur, gæti orðið af því að fækka nefndum þingsins. Þær eru núna tólf að tölu en með góðu móti, og góðu skipulagi, mætti fækka þeim í sjö. Fyrir utan þann fjárhagslega sparnað sem af þessu leiddi væri margvíslegur annar ávinningur og hagræðing af slíkri breytingu. Vil ég nefna hér þrjú atriði: Í fyrsta lagi gæti hver alþingismaður sinnt nefndastörfum betur þar sem flestir yrðu eingöngu í einni nefnd. Þingmenn gætu því betur helgað sig skyldum málefnasviðum. Slíkt mundi og styrkja eftirlitshlutverk þingsins. Með því að flestir væru eingöngu í einni nefnd mundi það jafnframt að mestu heyra sögunni til að þingmaður þyrfti að standa frammi fyrir því á annatíma þingsins, sem við þekkjum, að vera á tveimur nefndafundum á sama tíma eins og gjarnan gerist við núverandi skipulag. Í öðru lagi mundi þessi breyting skapa aukið svigrúm til nefndafunda, en nefndir eru nú oft aðþrengdar með fundartíma. Auðveldara yrði að gera fundatöflu fyrir nefndir og meiri möguleiki á aukafundum í nefndum. Í þessu sambandi skapaðist betra tækifæri og tími til að halda opna nefndafundi, en slíkir fundir krefjast oft meiri tíma en hefðbundnir nefndafundir. Í þriðja lagi tel ég að fækkun nefnda mundi þýða að hver nefnd hefði sterkari stöðu bæði utan þings og innan. Svipað gerðist þegar deildaskiptingin var afnumin árið 1991 og ein fagnefnd á hverju málasviði kom í stað tveggja samkynja nefnda áður. Erfiðleikar í bankakerfinu hafa sýnt okkur fram á mikilvægi þess að Alþingi búi við fastmótaðar reglur um eftirlitshlutverk þess, enda reynir nú meira á Alþingi sem eftirlitsaðila en nokkru sinni áður. Starf þess vinnuhóps sem forsætisnefnd Alþingis skipaði síðasta sumar til að yfirfara lagareglur um þingeftirlit er því enn mikilvægara en við sáum fyrir þegar vinnuhópurinn var settur á fót. Ég hef því farið þess á leit við hópinn að hann skili skýrslu sinni fyrr en ætlað var og er von mín að niðurstöðurnar verði kynntar forsætisnefnd fyrir lok þinghalds í vor. Ég tel að Alþingi hafi brugðist hárrétt við með því að samþykkja sérstök lög um rannsókn á aðdraganda og orsök falls íslensku bankanna og tengdra atburða. Allur hinn faglegi undirbúningur þess máls hefur verið á hendi Alþingis og er það staðfesting á þeirri þróun sem orðið hefur innan Alþingis og lýsir sér í auknu faglegu sjálfstæði þingsins. Það er líka ánægjulegt að breið pólitísk samstaða hafi tekist um hina lagalegu umgjörð um rannsókn málsins. Gert er ráð fyrir að rannsóknarnefndin kalli til liðs við sig ýmsa sérfræðinga, innlenda og erlenda, og hefur Alþingi þegar tryggt fjármagn til þeirrar vinnu. Ég vil að lokum færa þingmönnum öllum, svo og starfsfólki Alþingis, þakkir fyrir gott samstarf á haustþinginu, óska öllum gleðilegrar og friðsællar jólahátíðar og þakka samstarfið á því ári sem nú er brátt á enda. Þeim sem eiga um langan veg heim að fara óska ég góðrar heimferðar og heimkomu og bið þess að við megum öll hittast heil á nýju ári. Landsmönnum öllum sendi ég mínar bestu jóla- og nýársóskir.

Hæstv. forseti. Ég vil fyrir hönd okkar alþingismanna þakka hæstv. forseta fyrir gott samstarf á haustþingi. Ekki síst vil ég þakka fyrir gott samstarf við okkur þingflokksformenn. Sú breyting hefur orðið á þinghaldinu á síðustu árum að starfsáætlun þingsins hefur staðist í öllum meginatriðum. Í ár hefur það þó ekki gengið eftir, þinghaldið hefur farið talsvert úr skorðum, vegna falls íslensku bankanna og áhrifa þess á efnahagslífið, eins og hæstv. forseti vék að áðan. Þótt þingmenn deili um ýmis mál hér á hinu háttvirta Alþingi eru þó mörg mál sem góð samstaða næst um. Eitt slíkt mál, sem var afar mikilvægt að góð samstaða náðist um, eru lög um rannsókn á aðdraganda og orsökum falls íslensku bankanna 2008. Hæstv. forseti Alþingis náði samstöðu allra flokka á Alþingi um það mál. Það ber að þakka. Ég þakka forseta hlý orð í garð okkar alþingismanna og óska honum og fjölskyldu hans gleðilegra jóla og farsæls komandi árs. Þá vil ég færa starfsfólki Alþingis þakkir fyrir góða aðstoð við okkur þingmenn og ánægjulegt samstarf á árinu og óska því gleðilegrar jólahátíðar. Ég bið hv. alþingismenn að taka undir góðar óskir til hæstv. forseta og fjölskyldu hans og starfsfólks Alþingis með því að rísa úr sætum. - 
            

Ég þakka hv. 10. þingmanni Suðvesturkjördæmis, Siv Friðleifsdóttur, fyrir hlý orð og góðar óskir í minn garð og fjölskyldu minnar og háttvirtum þingmönnum fyrir að taka undir þau orð með því að rísa úr sætum. Ég endurtek þakkir mínar og óskir til háttvirtra þingmanna og alls starfsfólks Alþingis.

„Forseti Íslands gjörir kunnugt: Að ég, að tilskildu samþykki Alþingis, veiti forsætisráðherra umboð til þess að fresta fundum Alþingis, 136. löggjafarþings, frá 20. desember 2008 eða síðar, ef nauðsyn krefur, til 20. janúar 2009. Gjört í Reykjavík, 19. desember 2008. Ólafur Ragnar Grímsson. Geir H. Haarde. Bréf forseta Íslands um frestun á fundum Alþingis.“ Samkvæmt þessu umboði og með vísan til samþykkis Alþingis frá því síðastliðinn laugardag lýsi ég hér með yfir því að fundum Alþingis 136. löggjafarþings er frestað. Leyfi ég mér að þakka hv. alþingismönnum og starfsmönnum þingsins fyrir vel unnin störf á þessu erfiða og óvenjulega haustþingi um leið og ég óska þeim svo og landsmönnum öllum gleðilegra jóla og farsæls nýárs.